KIRJALLINEN KYSYMYS E-2731/01 esittäjä(t): Patricia McKenna (Verts/ALE) komissiolle. Ferrolin ulkosataman laajennus.



Virallinen lehti nro 115 E , 16/05/2002 s. 0152 - 0153



KIRJALLINEN KYSYMYS E-2731/01 esittäjä(t): Patricia McKenna (Verts/ALE) komissiolle (5. lokakuuta 2001) Aihe: Ferrolin ulkosataman laajennus Viitaten kysymykseen E-1225/01(1), joka koski Ferrolin satamaviranomaisten suunnittelemaa ulkosataman laajennushanketta Ensenada de Caneliñasissa, Cabo Prioriñossa sekä San Cipriánissa, jossa hanke vahingoittaisi Costa Ártabran Natura 2000 -aluetta, on syytä lisätä, että suunniteltu ulkosataman rakentaminen merkitsisi San Carlosin, San Cristóbalin, Canelasin ja Cariño y Viñasin linnoitusten ja rannikkotykkiasemien tuhoamista tai siirtämistä. Linnoituslaitteiden ja -rakennelmien siirtäminen muualle ei olisi järkevää, koska niiden sijoittaminen liittyy puolustusstrategisiin seikkoihin. Nämä kulttuurihistoriallisesti tärkeät rakennelmat muodostavat suuremman kokonaisuuden kuin Palman ja San Felipen linnat sekä Ferrolin Arsenal Militar, joka aiotaan kokonaisuudessaan liittää Unescon maailmanperintöluetteloon. Ovatko Espanjan viranomaiset vastanneet kysymyksen E-1225/01 jälkeen esitettyyn komission pyyntöön sataman laajennuksen ympäristövaikutuksia koskevien lisätietojen saamiseksi? Mihin toimiin komissio aikoo ryhtyä siinä tapauksessa, että vastaus ei ole riittävä? Voiko komissio ottaa huomioon myös sataman alueella sijaitsevat kulttuurihistoriallisesti merkittävät rakennukset? Aikooko komissio ryhtyä pikaisiin toimiin, jotta vältyttäisiin peruuttamattomilta seurauksilta tällä luonnonkauniilla ja kulttuurihistoriallisesti merkittävällä alueella, urakkaa koskeva tarjouskilpailu on nimittäin jo käynnissä? (1) EYVL C 340 E, 4.12.2001, s. 199. Margot Wallströmin komission puolesta antama vastaus (23. marraskuuta 2001) Kuten kirjalliseen kysymykseen E-1225/01 annetusta komission vastauksesta käy ilmi, komissio otti yhteyttä Espanjan viranomaisiin ja pyysi heidän huomioitaan kyseisistä seikoista sekä hanketta koskevia lisätietoja. Espanjan viranomaisten antamasta perusteellisesta vastauksesta käy ilmi, että alue, johon hanke kohdistuu, ei kuulu yhteisön tärkeänä pitämiin alueisiin, ja että ulkosataman laajennustyöt kohdistuvat sen alueen ulkopuolelle, jota kutsutaan Costa Artabraksi ja jota Espanjan viranomaiset ovat ehdottaneet yhteisön tärkeänä pitämien alueiden kansalliseen luetteloon. Espanjan viranomaiset ovat ilmoittaneet, että alue, johon hanke kohdistuu, jätettiin pois alustavasta yhteisön tärkeänä pitämien alueiden kansallisesta luettelosta sen tarkistuksen yhteydessä kyseisen alueen rappeutumisen ja ensisijaisesti suojeltavien luontotyyppien puuttumisen vuoksi. Juuri nämä seikat vaikuttivat aikanaan siihen, että aluetta ehdotettiin kyseiseen luetteloon. Viranomaiset ovat kuitenkin ilmoittaneet komissiolle, että yhteisön tärkeänä pitämää Costa Artabran aluetta on laajennettu 567 hehtaarilla. On kuitenkin tärkeää huomata, että luetteloa tarkistettiin sen jälkeen, kun hankkeen vaikutuksia kartoittavan tutkimuksen tulokset olivat tiedossa. Komissio on joka tapauksessa varmistanut, että alueella, johon hanke kohdistuu, ei ole ensisijaisesti suojeltavia luontotyyppejä tai lajeja, joista säädetään luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(1). Espanjan viranomaisten antaman vastauksen perusteella voidaan todeta, että kyseisen hankkeen vaikutuksia kartoittanutta tutkimusta tehtäessä on noudatettu menettelyä, josta säädetään tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY(2), sellaisena kuin se on muutettuna tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3 päivänä maaliskuuta 1997 annetulla neuvoston direktiivillä 97/11/EY(3). Tarkistettuaan Espanjan lintuyhdistykseltä (SEO/Birdlife) saamansa viimeisimmät tiedot komissio vahvisti jo Espanjan viranomaisten vastauksesta ilmenneen tiedon, että kyseinen hanke ei kohdistu lintujen suojelun kannalta tärkeälle alueelle. Parlamentin jäsen otti kysymyksessään esille kyseisen alueen arkkitehtonisesti tai kulttuurihistoriallisesti tärkeiden rakennelmien mahdollisen siirtämisen. Hankkeen vaikutuksia kartoittaneen tutkimuksen 5 kohdassa todetaan, että ennen töiden aloittamista on tehtävä tutkimus, jossa huomioidaan ne kulttuurihistoriallisesti merkittävät kohteet, joihin hanke saattaa vaikuttaa. Hanketta toteutettaessa on otettava huomioon kaikkien toimivaltaisten viranomaisten näkemykset. Komissio pyytää Espanjan viranomaisilta selvitystä siitä, mihin toimenpiteisiin ne ovat ryhtyneet suojellakseen kulttuurihistoriallisesti merkittäviä kohteita, joihin hankkeella saattaa olla vaikutusta. Tässä vaiheessa ja saatavilla olevien tietojen perusteella tässä tapauksessa ei voida todeta yhteisön oikeuden rikkomista. Näin ollen komissio ei aio toteuttaa minkäänlaisia kiireellisiä toimenpiteitä, jotka koskisivat hankkeen mahdollisia seurauksia kyseisellä alueella. (1) EYVL L 206, 22.7.1992. (2) EYVL L 175, 5.7.1985. (3) EYVL L 73, 14.3.1997.